GENปักธงเทิร์นอะราวด์-ลุยธุรกิจหลัก
GEN ฉายภาพเทิร์นอะราวด์ เตรียมขยายไปธุรกิจต่อเนื่อง จ่อเทกโอเวอร์บริษัทนอกตลาด
13 ก.พ. 2556

GEN ฉายภาพเทิร์นอะราวด์ เตรียมขยายไปธุรกิจต่อเนื่อง จ่อเทกโอเวอร์บริษัทนอกตลาด
นายนันท์มนัส โพธิ์แดง ประธานกรรมการบริหาร บริษัท เจนเนอรัล เอนจิเนียริ่ง (GEN) เปิดเผยว่า แผนการทำธุรกิจของบริษัทปีนี้ มุ่งเน้นการขายเสาเข็มและวัสดุก่อสร้าง ซึ่งเป็นธุรกิจหลักให้เพิ่มมากขึ้นจากปีก่อน ตั้งเป้ายอดขายแตะ 1,000 ล้านบาท หรือเติบโตจากปีก่อน 15% นอกจากนี้มีแผนขยายไปธุรกิจเกี่ยวเนื่องกับวัสดุก่อสร้าง ทั้งสองส่วนนี้จะช่วยเพิ่มยอดขายและลดต้นทุนการผลิตลง 
สำหรับธุรกิจโรงไฟฟ้าพลังงานแสงอาทิตย์ ซึ่งที่ประชุมผู้ถือหุ้นเห็นชอบแล้ว ปัจจุบันอยู่ระหว่างขออนุมัติจากธนาคารหลักที่ให้สินเชื่อโครงการ 
นายนันท์มนัส กล่าวถึงผลดำเนินงานปี 2555 ที่ผ่านมา ก่อนการตรวจสอบของผู้สอบบัญชีมีกำไรสุทธิ 158 ล้านบาท พลิกจากปี 2554 ที่ขาดทุน 272 ล้านบาท หรือเติบโต 158% ซึ่งกำไรที่เพิ่มขึ้นมีสาเหตุหลักจากกำไรพอร์ตลงทุนเพิ่มขึ้น รายได้การขายเพิ่มขึ้นกว่า 20% ทำให้มีกำไรขั้นต้นเพิ่มขึ้นกว่า 60 ล้านบาท นอกจากนี้ยังลดค่าใช้จ่ายในการบริหารลงได้กว่า 80 ล้านบาท
แหล่งข่าวผู้ถือหุ้น GEN เปิดเผยว่า กลุ่มผู้ถือหุ้นเดิมซึ่งเป็นกลุ่มของนายกมล เอี้ยวศิวิกุล ผู้ถือหุ้นใหญ่ ได้ขายหุ้นที่ถืออยู่ทั้งหมดให้กับกลุ่มนักลงทุนรายใหญ่ 2 ราย สัดส่วนรวมกันประมาณ 3540% คาดสรุปดีลร่วมทุนภายในต้นสัปดาห์หน้า 
สำหรับนักลงทุนใหญ่รายใหม่เป็นผู้ประกอบการเหล็กจดทะเบียนอยู่ในตลาดหลักทรัพย์ เข้ามาถือหุ้น GEN เพราะเห็นว่าเป็นธุรกิจที่ต่อยอดเหล็กได้ เนื่องจากพื้นสำเร็จรูปต้องใช้เหล็กเส้นเป็นส่วนประกอบ 
“GEN มีแผนเทกโอเวอร์กิจการนอกตลาดหลักทรัพย์ด้วย โดยผู้ร่วมทุนใหม่ ซึ่งมีธุรกิจเหล็กอยู่ระหว่างเจรจาซื้อหุ้นบริษัทแห่งหนึ่ง ซึ่งทำเหล็กเส้นลวดที่ส่งสินค้าให้ GEN เมื่อผู้ถือหุ้นใหม่เข้าลงทุนบริษัทผลิตเหล็กเส้นลวดแห่งนี้แล้วเข้ามาถือหุ้น GEN อาจจะนำ GEN เข้าไปถือบริษัทนี้ด้วย” 
ด้านราคาหุ้น GEN ไม่หวือหวาและปรับตัวลงเล็กน้อย ปิด 1 บาท มูลค่าซื้อขาย 57.87 ล้านบาท เป็นหุ้นในหลายๆ ตัวที่เข้าเกณฑ์แคชบาลานซ์ (วางเงินสดก่อนซื้อ) ของตลาดหลักทรัพย์ ตั้งแต่วันที่ 11 ก.พ.-1 มี.ค. 2556